Tsusem kan Salma, maca udem-is ur isusem ara, ttwaliɣ deg-s ayen akk i tettḥulfu blama tenna-t-id, tsers aqerru-s, tserreḥ iɣallen-is, tekna s ciṭ-nni n tezmert i as-d-yeggran, tban-iyi-d am ucagg i tuwwet-it tbuciḍant, tesseɣli-t-id ɣer lqaԑa, yekkaw isefԑej-it zzman, ṭṭfeɣ tafettustis tasemmaḍt am udfel deg ufus-iw i yeḥman, sudneɣ iḍudan-is s lecfur-iw d yicenfiren-iw, susmeɣ kan, ur ufiɣ ara acu ara d-iniɣ, ttwaliɣ amek i yetturar wakud s yiḥulfan-iw, selleɣ-as i wul-iw mi i yettru, uggadeɣ ɣef yiman-iw seg yiman-iw. nsusem kan di sin wa yettmuqul wa, acku ulawen-nneɣ wwan armi ur zmiren ara ad d-hedren seg nnehtat.